Diari Oficial de la Generalitat Valenciana


Sumari del DOGV 3392, del 14-12-1998 (1998/10212)

Informació pública de les bases de les proves selectives per a la provisió, mitjançant contractació laboral indefinida, d'una plaça de netejador o netejadora de la casa de cultura/serveis agraris municipals.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3392

Data del DOGV
:   14-12-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/10533


Data del document
:   30-10-1998

Organisme emissor
:   Ajuntament de Nules

Tipus de document
:   Anunci

Informació pública de les bases de les proves selectives per a la provisió, mitjançant contractació laboral indefinida, d'una plaça de netejador o netejadora de la casa de cultura/serveis agraris municipals. [1998/Q10311]
  
Una vegada aprovades pel Ple de l'Ajuntament, de 17 de setembre de 1998, les bases de les proves selectives per a la provisió definitiva mitjançant contractació laboral indefinida d'una plaça de netejador o netejadora de la casa de la cultura/serveis agraris municipals, amb dedicació de 24 hores setmanals de jornada, escau la convocatòria mitjançant la publicació d'aquestes bases en el Diari Oficial de la Generalitat Valenciana, Butlletí Oficial de la Província de Castelló i anunci d'aquesta convocatòria en el Boletín Oficial del Estado.
  
Nules, 30 d'octubre de 1998.- L'alcalde: Vicente Martínez Lucas.
  
Bases de les proves per a la provisió definitiva, mitjançant contractació laboral indefinida, d'una plaça de netejador o netejadora de la casa de la cultura/serveis agraris municipals, amb dedicació de 24 hores setmanals de jornada, vacant en la plantilla de personal laboral d'aquest Ajuntament, equiparada a l'efecte de retribucions bàsiques als funcionaris del grup E, d'acord amb el Conveni Col·lectiu de l'Ajuntament.
  
1. Objecte de les proves selectives
  
L'indicat a l'encapçalament.
  
2. Requisits dels aspirants
  
Per a participar en les proves selectives caldrà complir els requisits següents, els quals fan referència al dia en què finalitze el termini d'admissió de sol·licituds:
  
1) Ser espanyol.
  
2) Tenir complits 18 anys d'edat, i no excedir d'aquella en què manquen menys de 10 anys per a complir-ne 65.
  
3) No patir malaltia ni defecte físic que impedisca l'exercici de les funcions corresponents.
  
4) No haver sigut separat ni acomiadat, mitjançant expedient disciplinari, del servei a l'estat, a les comunitats autònomes o a les entitats locals, ni trobar-se inhabilitat per a l'exercici de funcions públiques.
  
L'Alcaldia o el tribunal podran exigir en qualsevol moment de la tramitació de les proves selectives l'acreditació dels anteriors requisits als aspirants.
  
3. Tribunal qualificador
  
La composició d'aquest serà la següent:
  
President: l'alcalde president de l'Ajuntament, o regidor d'aquest en qui delegue.
  
Vocals:
  
1) Un representant de la Generalitat Valenciana, designat per la Direcció General d'Administració Local.
  
2) Dos representants de l'Ajuntament, designats per l'Alcaldia a proposta de la Comissió Informativa de Règim Interior. Aquests representants no hauran de ser necessàriament membres de la corporació.
  
3) Dos representants del personal de l'Ajuntament, designats pel Comité d'Empresa de l'Ajuntament. Aquests representants no hauran de ser necessàriament funcionaris ni treballadors de l'Ajuntament.
  
4) La netejadora encarregada de l'Ajuntament, i, si no hi ha, una netejadora de l'Ajuntament designada per l'Alcaldia.
  
Secretari: el de la corporació, o funcionari de l'Ajuntament en qui delegue, que actuarà amb veu però sense vot.
  
Assessors: per a assessorar i col·laborar amb el tribunal en el reconeixement mèdic es designarà un facultatiu titulat; per a les proves psicotècniques, un psicòleg titulat; i per a les de valencià, un professor de valencià titulat. Tots ells els designarà l'Alcaldia. Els assessors no formaran part del tribunal, i intervindran únicament en les actuacions pròpies de la seua especialitat i en la forma que el tribunal establisca. La seua designació es publicarà conjuntament amb la dels membres del tribunal, a l'efecte de recusacions.
  
La designació de membres del tribunal inclourà la dels seus respectius suplents.
  
En la composició del tribunal caldrà tenir en compte que en conjunt haurà de posseir l'especialització suficient per a valorar les proves selectives (per aplicació supletòria del que s'estableix en el Reial Decret 896/1991, de 7 de juny).
  
Els integrants del tribunal hauran de posseir els coneixements de l'idioma valencià precisos per a permetre que els aspirants puguen utilitzar-lo en totes les proves selectives, i s'incorporaran al tribunal, amb veu però sense vot, les persones expertes en aquest idioma que siguen necessàries per a això, les quals seran designades pel propi tribunal. Tot això sense perjudici de l'actuació en l'exercici de valencià de l'assessor indicat anteriorment.
  
El tribunal adoptarà els seus acords per majoria simple de vots, el president d'aquest serà el diriment en el cas d'empat, tret pel que fa a les puntuacions dels exercicis, que s'obtindran fent la mitjana de tots els seus membres, amb l'exclusió de la més alta i la més baixa. L'ordre de votació serà invers al que s'ha expressat en la composició del tribunal. Es deixarà constància en l'acta de votacions de cada un dels membres, i tots tindran dret a fer-hi constar totes les observacions que consideren oportunes.
  
El tribunal, que estarà en tot moment vinculat a la seua actuació per aquestes bases, queda facultat, en els termes més amples possibles en dret, per a la seua interpretació, per a concretar-les en allò que no estiga previst expressament, resoldre els dubtes i les incidències que es plantegen, i en general per a adoptar les resolucions que calguen perquè s'hi puguen realitzar de la manera més convenient.
  
Tots els membres del tribunal percebran per la seua intervenció les indemnitzacions establides legalment, i tindran a aquest efecte la categoria cinquena, tret que el nombre d'aspirants siga superior a 20, en aquest cas les indemnitzacions s'elevaran en un 50%.
  
4. Proves selectives
  
Les proves selectives consistiran en oposició lliure, que constarà dels apartats següents:
  
A) Fase d'oposició.
  
1) Proves psicotècniques. De caràcter obligatori i eliminatori.
  
Les practicarà l'assessor psicològic i consistiran en:
  
a) Proves aptitudinals de tipus genèric (com les d'intel·ligència general, expressió i comprensió oral i escrita, capacitat de memorització, raonament abstracte, analògic, inductiu i deductiu, etcètera) en la mesura que tinguen relació amb el treball.
  
b) Proves aptitudinals caracteriològiques, sobre aspectes de capacitat, d'ordre, responsabilitat i disciplina, capacitat per al treball sense companyia ni control immediat, discreció, i altres que tinguen relació amb les tasques que s'han d'exercir.
  
El contingut i l'extensió de les proves que s'han de practicar serà el que determine el tribunal, i haurà de consistir sempre en proves objectives baremables, sense que puga tractar-se d'entrevistes psicològiques.
  
La qualificació de l'exercici serà de 6 punts, i quedaran eliminats aquells aspirants que no aconseguisquen un mínim de 3 punts. Per a obtenir el mínim de 3 punts caldrà que els aspirants aconseguisquen en ambdós apartats unes cotes mitjanes suficients a criteri del tribunal per a la classe de treball objecte de les proves selectives.
  
2) Reconeixement mèdic d'aptitud. De caràcter obligatori i eliminatori.
  
El practicarà l'assessor mèdic designat, i tindrà el contingut i l'extensió que determine el tribunal. Els aspirants hauran d'aportar les proves mèdiques que se'ls requerisca (anàlisis, radiografies, informes d'especialistes, antecedents clínics, etcètera).
  
La classificació d'aquests, en valoració de conjunt de l'aptitud física per als treballs, serà d'un màxim de 4 punts, i quedaran eliminats aquells aspirants que no aconseguisquen un mínim de 2 punts. En tot cas quedaran eliminats aquells aspirants que patisquen malaltia o defecte físic que siga causa d'incapacitat per al treball que s'ha d'exercir, d'acord amb els criteris dels organismes públics encarregats a nivell provincial de dictaminar aquesta circumstància, o en els que segons la ciència mèdica s'aprecie que aquestes circumstàncies es donaran abans de passar 10 anys.
  
3) Prova de coneixements generals administratius. De caràcter obligatori i eliminatori.
  
Consistirà a contestar per escrit en el temps màxim d'una hora, un tema elegit a la sort d'entre els que integren la part primera del programa.
  
Els exercicis els llegiran els aspirants davant del tribunal, que podrà formular les preguntes o els aclariments que sobre aquest jutge oportuns. La lectura serà pública. Es valoraran els coneixements sobre els temes, la neteja i correcció de l'escrit des del punt de vista gramatical i ortogràfic, i de presentació, l'ordre de l'exposició, i les respostes i aclariments dels aspirants a les preguntes que puga formular el tribunal.
  
La qualificació global d'aquest exercici serà sobre un màxim de 6 punts, i quedaran eliminats aquells aspirants que no obtinguen una puntuació mínima de 3.
  
4) Prova de coneixements específics de treball. De caràcter obligatori i eliminatori.
  
Consistirà en l'exposició per escrit d'un tema de coneixements específics, elegits a la sort d'entre els que figuren en la part segona del programa, en el temps màxim d'una hora.
  
Els exercicis els llegiran els aspirants davant el tribunal, que podrà formular les preguntes o els aclariments que sobre aquest jutge oportuns. La lectura serà pública. Es valoraran els coneixements sobre el tema, la neteja i la correcció de l'escrit des del punt de vista gramatical i ortogràfic i de presentació, l'ordre de l'exposició, i les respostes i els aclariments dels aspirants a les preguntes que puga formular el tribunal.
  
 La qualificació d'aquest exercici serà sobre un màxim de 10 punts, i quedaran eliminats aquells aspirants que no obtinguen una puntuació mínima de 5 punts.
  
5) Exercici pràctic. De caràcter obligatori i eliminatori.
  
Consistirà a resoldre els supòsits pràctics relacionats amb les tasques objecte de contractació, que determine el tribunal, en el temps que aquest assenyale. Podrà consistir en la resolució per escrit de qüestions que determine el tribunal, si el nombre d'aspirants que s'han d'examinar és superior a cinc, o en l'execució de treballs de neteja de locals que establisca el mateix tribunal, si el nombre d'aspirants és inferior. En el primer supòsit, la lectura dels exercicis serà pública, i el tribunal podrà formular les preguntes que estime oportunes.
  
Es puntuarà sobre un màxim de 10 punts, i quedaran eliminats aquells aspirants que no aconseguisquen un mínim de 5 punts.
  
6) Exercici de llengua valenciana. De caràcter voluntari i no eliminatori.
  
Solament el podran realitzar aquells aspirants que hagen manifestat la seua opció per realitzar aquest exercici en la instància de sol·licitud de prendre part en les proves selectives, o en un moment posterior fins al començament de les proves selectives, sense que puga renunciar una vegada haja començat la primera d'aquestes.
  
Consistirà a traduir del valencià al castellà i viceversa, un text proposat pel tribunal, en el temps màxim de 15 minuts.
  
Aquest exercici es qualificarà amb 1 punt, per al supòsit que es considere aprovat, i es penalitzarà amb 1 punt per al supòsit que no s'aconseguisca la qualificació d'aprovat, sense que aquesta penalització tinga efectes eliminatoris dels aspirants, i valdrà únicament per a determinar la puntuació final.
  
7) Entrevista personal. De caràcter obligatori i no eliminatori.
  
Es realitzarà una entrevista personal amb els aspirants aprovats sobre matèries relacionades amb el lloc de treball.
  
Aquest exercici es qualificarà amb un màxim de 5 punts.
  
Les qualificacions de cada exercici les farà públiques el tribunal al tauler d'anuncis de l'Ajuntament, i convocarà simultàniament els aspirants no eliminats per a la pràctica del següent, amb una antelació mínima de 24 hores. La convocatòria per als diversos exercicis de l'oposició es realitzarà en crida única i decauran en els seus drets aquells aspirants que no compareguen en aquest moment, tret de causa justificada apreciada lliurement pel tribunal i que no paralitze el desenvolupament de les proves selectives. Des de l'acabament d'una prova fins al començament de la següent haurà de transcórrer un termini mínim de 48 hores i un màxim de 20 dies, a excepció de l'exercici voluntari, que podrà fer-se el mateix dia.
  
En acabar tots els exercicis expressats, el tribunal ordenarà de major a menor puntuació a aquells aspirants que hagen superat totes les proves eliminatòries, amb la puntuació que resulte de sumar les puntuacions de cada un dels exercicis obligatoris i voluntaris, i es restarà, si escau, la penalització pel fet de no superar l'exercici voluntari.
  
B) Període de pràctiques. Amb una durada de quatre mesos i de caràcter eliminatori.
  
El primer aspirant en puntuació, passarà al període selectiu de pràctiques, que consistirà a demostrar durant aquest període els requisits de coneixements teòrics i pràctics, aptitud professional en tots els seus aspectes de rendiment, puntualitat, perfecció en els treballs, ordre, compliment de les instruccions que reba, etcètera. Per a aquest període, se'l contractarà amb un contracte laboral d'interinitat per un període de quatre mesos, amb la justificació documental prèvia, en el termini de 20 dies naturals següents a la publicació al tauler d'anuncis de l'Ajuntament de la qualificació de la fase d'oposició, del compliment dels requisits de la base 2.ª (document nacional d'identitat en vigor; certificat d'antecedents penals; declaració responsable sota pena de falsedat en document públic, de no haver sigut separat ni acomiadat mitjançant expedient disciplinari del servei de l'estat, de les comunitats autònomes o de les entitats locals, no trobar-se inhabilitat per a l'exercici de funcions públiques; i manifestació escrita de no exercir cap lloc o activitat en el sector públic delimitat per l'article 1 de la Llei 53/1984, de 26 de desembre, d'incompatibilitats del personal al servei de les administracions públiques, i indicarà així mateix que no realitza cap activitat privada incompatible o subjecta a reconeixement de compatibilitat). Tota la documentació haurà d'acreditar que es tenia el requisit en el moment exigit per la base 2.ª, pel que fa als requisits exigits en aquesta, i que es manté en el moment de presentació. Els qui dins del termini indicat, i tret de casos de força major, no presentaren la documentació, no podran ser contractats, i quedaran anul·lades totes les seues actuacions, sense perjudici de la responsabilitat en què hagueren pogut incórrer per falsedat en la instància. Aquells aspirants que posseïsquen la condició de funcionaris estaran exempts de justificar els requisits de validesa permanent ja acreditats per a obtenir el seu anterior nomenament, sempre que aporten a l'expedient de les proves selectives certificat acreditatiu de la documentació que consta en el seu expedient personal.
  
Durant el període de pràctiques l'aspirant contractat interinament haurà de realitzar els treballs propis de la plaça, sota la direcció de la netejadora encarregada, i assistir als cursos de formació específica que determine l'Ajuntament. En el supòsit que l'Alcaldia apreciara causes suficients per a declarar suspés l'aspirant en aquest període, procedirà a convocar el tribunal qualificador el més prompte possible perquè adopte la resolució corresponent, que en el cas de ser la declaració de suspés en les pràctiques motivarà la immediata resolució del contracte d'interinitat. Una vegada finalitzat el període de pràctiques, es reunirà necessàriament el tribunal per a atorgar la qualificació, que serà d'apte o de no apte. La qualificació haurà de ser motivada, d'acord amb els criteris indicats en el paràgraf anterior i comptarà per a això amb els informes de la netejadora encarregada i altres que considere necessaris, i podrà realitzar les indagacions i comprovacions que crega pertinents. En el supòsit que es declare no apte l'aspirant, ja siga al final del període de pràctiques o durant el transcurs d'aquest, realitzarà el període de pràctiques, en la mateixa forma, l'aspirant que el seguisca en puntuació, i així successivament mentre queden aspirants que hagen superat la fase d'oposició. En cas de superar el període de pràctiques, es procedirà a la contractació per temps indefinit de la persona aprovada, que quedarà integrada en la plantilla, i a la qual es computarà el temps de contractació interina a l'efecte d'antiguitat.
  
El resultat d'aquestes proves selectives es podrà utilitzar per a les contractacions eventuals de netejadors o netejadores que l'Ajuntament necessite, i tindrà preferència sobre qualsevol prova selectiva realitzada amb anterioritat amb la mateixa finalitat.
  
5. Tramitació administrativa
  
Aquestes bases es publicaran íntegres en el Diari Oficial de la Generalitat Valenciana i en el Butlletí Oficial de la Província de Castelló. Una vegada publicades així, es publicarà l'anunci de la convocatòria en el Boletín Oficial del Estado, amb referència a la descripció legal de les places i el seu número, forma de provisió i data i número del Diari Oficial de la Generalitat Valenciana i Butlletí Oficial de la Província on apareguen publicades les bases. A l'anunci se farà constar també el termini de presentació d'instàncies, els drets d'examen, la necessitat de manifestar en la instància l'opció per l'exercici voluntari, i que els successius anuncis de la convocatòria es publicaran únicament en el Butlletí Oficial de la Província de Castelló. La publicació de l'anunci en el Boletín Oficial del Estado indicarà el moment oficial d'efectivitat de la convocatòria.
  
A partir de la data esmentada darrerament, els aspirants disposaran del termini de 20 dies naturals indicat per a presentar les instàncies. En les instàncies s'expressarà que compleixen tots els requisits exigits en la convocatòria (les falsedats en aquestes declaracions estan tipificades penalment com a falsedat en document públic). A les instàncies s'adjuntarà el justificant de pagament dels drets de matrícula en les proves selectives, que s'estableixen en 1.500 pessetes.
  
Una vegada acabat el termini de presentació d'instàncies, l'Alcaldia en el termini màxim d'un mes, aprovarà la relació d'admesos i d'exclosos, que es publicarà en el Butlletí Oficial de la Província i al tauler d'anuncis de l'Ajuntament. Si es produeix a les instàncies una errada de les indicades en l'article 71 de la Llei de Procediment Administratiu, es concedirà un termini de 10 dies perquè es puga esmenar. La data de publicació de les llistes serà determinant dels terminis a l'efecte de possibles impugnacions o recursos. Al mateix anunci es publicarà la composició del tribunal i la dels assessors d'aquest, i es convocarà els aspirants per al començament de les proves selectives. El començament de les proves selectives està previst per al primer trimestre de 1999.
  
6. Dret supletori
  
Per a allò no previst en aquestes bases caldrà ajustar-se a allò s'establit si té caràcter de legislació bàsica, per la Llei de Mesures per a la Reforma de la Funció Pública, de 2 d'agost de 1984, en la redacció vigent d'aquesta, la Llei 7/1985, de 2 d'abril, Reguladora de les Bases del Règim Local, Reial Decret Legislatiu 781/1986, de 18 d'abril, pel qual s'aprova el Text Refós de les disposicions legals vigents en matèria de règim local, el Text Refós de la Llei de la Funció Pública Valenciana, i la resta de legislació estatal i autonòmica aplicable a la funció pública local.
  
7. Recursos
  
Contra aquestes bases, els interessats podran interposar un recurs contenciós administratiu davant la Sala Contenciosa Administrativa, davant la sala competent del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació, o publicació si és preceptiva, sense perjudici de les altres reclamacions que es creguen pertinents. La interposició de recursos no suspendrà l'execució de la resolució impugnada, tret que estiga així determinat legalment, o l'acorden els tribunals o els propis òrgans municipals. Amb caràcter previ a la interposició del recurs caldrà cursar a l'Ajuntament la comunicació exigida per l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Programa de les proves selectives
  
Part primera
  
1. La Constitució espanyola. Drets i deures fonamentals. La corona. Les Corts Generals. El defensor del poble. El Govern. El poder judicial. El Tribunal Constitucional (nocions bàsiques).
  
2. Organització territorial de l'estat. Les comunitats autònomes.
  
3. L'administració local. El municipi: organització i competències.
  
4. El municipi de Nules: ressenya històrica i geogràfica. Organització de l'Ajuntament de Nules: ple, comissió de govern, comissions informatives, regidors delegats.
  
Part segona
  
1. Productes de neteja: precaucions generals a tenir en compte. Abrasius. Acetona. Àcid clorhídric. Àcid oxàlic. Aiguarràs o essència de trementina. Alcohol. Amoníac. Betum de Judea. Bicarbonat sòdic. Blanquet. Bòrax. Detergents. Classes. Encàustics. Fosfat trisòdic. Gasolina. Sabons. Lleixiu. Netejadors de catifes. Netejavidres. Netejadors de metalls daurats. Netejadors de metalls argentats. Netejadors de mobles. Metal·litzadors. Colorant de nous. Percloroetilè. Petroli. Pólvores tosques. Pólvores de talc. Sosa càustica. Soseta. Vinagre. Vitrificadors o encristalladors.
  
2. Organització de la neteja. Neteges diàries i neteges periòdiques. Neteja de despatxos i oficines: arxivadors i armaris; prestatgeries i llibreries, de fusta, metàl·liques i pintades; objectes d'escriptori; telèfons i màquines d'oficina; cendrers; buidatge de papereres i precaucions en l'eliminació de documents rebutjats; neteja de banderes i d'objectes ornamentals; precaucions en l'ordenació de llibres i documents dipositats sobre les taules i prestatgeries; llums, radiadors, cables i punts de llum; persianes i terrasses; vestíbuls, passadissos i llocs de pas; lavabos d'ús col·lectiu. La sala de neteja: utensilis i productes, en ús i de recanvi. El transport dels materials de neteja. Organització general de la neteja per operacions que cal realitzar i trasllat de productes, recipients i utensilis.
  
3. Seguretat i higiene en els treballs de neteja. Productes tòxics per contacte, ingestió i inhalació: precaucions i guariments. Precaucions en la utilització de màquines de neteja. Ús d'escales. Postures de neteja. Aparells, cables i endolls elèctrics. Descansos en la neteja. Ús de guants, vestuari i calcer. Precaucions en la neteja d'elements exteriors d'edificis. Revisions mèdiques periòdiques.
  
4. Proposta de neteges diàries i periòdiques per a la casa consistorial de Nules. Proposta sobre utensilis, productes i màquines de neteja necessàries.
  
Nules, 8 de setembre de 1998.- L'alcalde.
  
Diligència que s'estén per a fer constar que aquestes bases van ser aprovades pel Ple de l'Ajuntament de Nules el dia 17 de setembre de 1998.
  
El secretari.
  
e) ALTRES ASSUMPTES
  
Conselleria d'Economia,
  
Hisenda i Administració Pública